Source: https://beta.e-justice.europa.eu/171/MT/victims__rights__by_country?LUXEMBOURG&init=true&idSubpage=2&member=1
Timestamp: 2020-05-29 02:14:35+00:00
Document Index: 697771

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

Nista' nikseb għajnuna legali?
Jeżistu opportunitajiet biex nasal għal ftehim/għal konċiljazzjoni jew biex issir medjazzjoni bejni u bejn min ikun wettaq ir-reat?
Jien barrani. Id-drittijiet u l-interessi tiegħi kif inhuma protetti?
Tista' tkun involut fil-proċess quddiem il-qorti kriminali bħala vittma mingħajr l-ebda stejtus speċjali u bħala parti ċivili. Bħala parti ċivili, tista' tagħmel talba għall-ħlas tad-danni mingħand min ikun wettaq ir-reat u għandek ukoll xi drittijiet addizzjonali bħall-vittma.
Bħala vittma, tista':
jkollok traduzzjoni tad-dokumenti u interpretazzjoni tad-dibattiti tal-qorti bla ħlas, kemm-il darba ma tifhimx bl-ilsien użat fis-smigħ tal-qorti; tattendi għas-seduti kollha ta' smigħ pubbliku; tattendi għal smigħ li jsir fil-privat jekk tkun issejjaħt bħala xhud; tkun obbligat li tkun preżenti biss meta jkollok tixhed;
tissejjaħ biex tixhed waqt is-smigħ meta jseħħu argumenti bil-fomm – tirċievi taħrika bil-miktub mingħand il-prosekutur pubbliku u twieġeb għall-mistoqsijiet tal-qorti u tal-avukati tad-difiża;
tirċievi kopja bla ħlas tax-xhieda tiegħek, mill-ewwel jew fi żmien xahar minn meta jsir is-smigħ;
tkun irrappreżentat minn avukat;
tkun assistit mis-servizzi tal-assistenza lill-vittmi;
tipparteċipa fil-proċeduri bħala parti ċivili qabel ma jitressqu l-akkużi mill-prosekutur pubbliku.
Bħala parti ċivili, tista':
tirċievi taħrika bil-miktub biex tattendi għas-smigħ fejn ikunu se jseħħu argumenti bil-fomm;
jkollok id-dritt li tattendi għas-seduti kollha ta' smigħ, pubbliċi u privati; tkun obbligat li tkun preżenti biex tesponi l-fatti min-naħa tiegħek, u ġeneralment titkellem wara li jkunu nstemgħu x-xhieda;
tiddiskuti dwar il-kwistjonijiet kollha li għandhom x'jaqsmu mal-interess ċivili tiegħek, u tixhed dwar il-fatti; l-avukat tiegħek jista' jinterroga lill-periti tal-qorti u lix-xhieda tad-difiża;
jkollok id-dritt li tirċievi kopja tal-fajl tal-kawża permezz tal-avukat tiegħek, sabiex tkun tista' tħejji l-argumenti tiegħek għal waqt il-proċess quddiem il-qorti kriminali;
jkollok id-dritt li, sal-waqt meta tagħmel id-dikjarazzjonijiet tiegħek quddiem il-qorti u qabel ma l-imħallef jsprimi l-ġudizzju tiegħu dwar il-merti tal-każ, titlob li tingħata lura l-infiq li tkun għamilt minħabba l-proċeduri, u l-ispejjeż li tkun dħalt għalihom, speċjalment b'rabta mal-periti tal-qorti u max-xhieda, jekk min ikun wettaq ir-reat jiġi lliberat mill-akkużi jew inti tirtira mill-proċeduri, l-ispejjeż tiegħek tħallashom inti stess. Madanakollu, il-qorti tista' teħilsek minn dak l-obbligu għal kollox jew parzjalment wara li tqis is-sitwazzjoni finanzjarja tiegħek.
Meta tissejjaħ biex tixhed waqt il-proċess quddiem il-qorti kriminali, trid tattendi għas-smigħ tal-qorti u tgħid lill-imħallef dak kollu li taf dwar li jkun ġara.
Waqt il-proċess, tkun bilqiegħda fuq in-naħa ta' wara tal-awla tal-qorti sabiex jiġi evitat li jkollok kuntatt dirett mal-imputati.
Bħala xhud, tista' tilob għal rimbors tal-ispejjeż li tkun għamilt biex titla' tixhed.
Jekk inti minorenni, tgawdi minn xi drittijiet addizzjonali:
li jekk il-protezzjoni tal-interessi tiegħek ma tkunx iggarantita għal kollox minn għall-inqas wieħed mir-rappreżentanti legali tiegħek, ikollok rappreżentant speċjali li jiggarantixxi l-protezzjoni tal-interessi tiegħek u li jeżerċita drittijietek bħala parti ċivili;
li waqt is-seduti tas-smigħ tkun akkumpanjat minn adult li tagħżlu int.
Jekk m'għandekx biżżejjed riżorsi finanzjarji, għandek id-dritt għal għajnuna legali bla ħlas mogħtija mill-Kunsill tal-Avukatura, jekk tkun tridha u jekk inti:
ċittadin tal-Lussemburgu;
ċittadin barrani b'awtorizzazzjoni biex tgħammar fil-pajjiż;
ċittadin ta' Stat Membru tal-UE;
ċittadin ta' pajjiż terz bid-dritt għall-għajnuna egali fil-Lussemburgu skont trattat internazzjonali.
Sabiex jiġi stabbilit x'riżorsi għandek, jingħata kas tad-dħul gross tiegħek u tar-riżorsi ta' dawk li toqgħod magħhom. Minbarra f'każ li ma jkollokx biżżejjed riżorsi finanzjarji, tista' tingħata l-għajnuna legali wkoll għal raġunijiet serji oħrajn li jkollhom x'jaqsmu mas-sitwazzjoni soċjali, tal-familja jew materjali tiegħek.
M'hemm l-ebda miżuri speċifiċi ta' protezzjoni waqt il-proċess quddiem il-qorti kriminali.
Waqt is-seduti tas-smigħ, l-imputati jkunu bilqiegħda ħdejn l-avukati filwaqt li inti, bħala vittma jew parti ċivili, tkun bilqiegħda fuq in-naħa ta' wara tal-awla tal-qorti sabiex ma jkunx hemm kuntatt dirett bejnek u bejn l-imputat.
Biex tagħmel talba għall-ħlas tad-danni mingħand min ikun wettaq ir-reat, trid tipparteċipa fil-proċeduri bħala parti ċivili. Jekk il-parteċipazzjoni tiegħek filproċeduri sseħħ waqt is-smigħ, trid tagħmel dan permezz ta' dikjarazzjoni, li tkun iffirmata wkoll mill-iskrivan tal-qorti, jew permezz ta' talba lill-qorti. Waqt l-argumentazzjoni bil-fomm, inti u l-avukat tiegħek titolbu li l-imputat jiġi kkundannat u li tingħata riparazzjoni għad-dannu li tkun ġarrabt.
Tista' wkoll tagħmel talba biex tingħata kumpens mingħand l-Istat. Jekk jogħġbok ikkonsulta l-iskeda informattiva dwar il-kumpens għall-vittmi tal-kriminalità fil-Lussemburgu (disponibbli bl-Ingliż, bil-Franċiż, bil-Ġermaniż u b'ilsna oħrajn) tan-Netwerk Ġudizzjarju Ewropew.
Mhux possibbli li ssir medjazzjoni ladarba jkunu bdew il-proċeduri pubbliċi.
Jekk inti barrani, tista' b'mod partikulari tgawdi mid-drittijiet addizzjonali li ġejjin:
li jkollok interpretu bla ħlas jekk ma tkun titkellem l-ebda wieħed mill-ilsna uffiċjali tal-Lussemburgu: il-Lussemburgiż, il-Franċiż u l-Ġermaniż;
li jkollok għajnuna legali mingħajr ħlas jekk ma jkollokx biżżejjed riżorsi finanzjarji u jekk inti ċittadin barrani b'awtorizzazzjoni biex tgħammar fil-pajjiż, ċittadin ta' Stat Membru tal-UE jew ċittadin ta' pajjiż terz bid-dritt għall-għajnuna legali fil-Lussemburgu skont trattat internazzjonali.
Il-Kodiċi tal-Investigazzjoni Kriminali (Code d’Instruction Criminelle) – bil-Franċiż
Il-Liġi tat-12 ta' Marzu 1984 dwar l-indemnifikazzjoni tal-vittmi ta' delitti vjolenti li jirriżultaw f'dannu fuq il-persuna u dwar id-deterrenza tal-insolvenza qarrieqa (Loi modifiée du 12 mars 1984 relative à l’indemnisation de certaines victimes de dommage corporels résultant d’une infraction et à la répression de l’insolvabilité frauduleuse) – bil-Franċiż